FI Euroopan unionin virallinen lehti C 220/14

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 220/09

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”FARINA DI CASTAGNE DELLA LUNIGIANA”

EY-N:o: IT-PDO-0005-0525-22.02.2006

SAN ( X ) SMM ( )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle politiche agricole e forestali Osoite: Via XX Settembre 20 00187 Roma RM ITALIA P. +39 0646655106 F. +39 0646655306 Sähköposti: saco7@politicheagricole.it

2. Ryhmittymä:

Nimi: Comitato Promotore D.O.P. «Farina di castagne della Lunigiana» Osoite: Loc. Torre di Apella 1 Licciana Nardi 54016 Massa Carrara MS ITALIA P. +39 0521484329 F. +39 0521494652 Sähköposti: farinalunigiana@libero.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1. Nimi:

”Farina di castagne della Lunigiana”

4.2. Kuvaus:

Suojattu alkuperänimitys ”Farina di Castagne della Lunigiana” on varattu Castanea sativa (Mill.) -lajin kastanjoiden jalostamisesta saadulle makealle jauholle. Kyseisellä alueella historiallisesti esiintyvät lajikkeet ovat Bresciana, Carpanese, Fosetta, Marzolina, Moretta, Primaticcia, Rigola, Rossella ja Rossola. Vähintään 70 % Farina di Castagne della Lunigianan valmistukseen käytetyistä kastanjoista on saatava Bresciana-, Carpanese- ja Rossola-lajikkeista.

Kulutukseen saatettaessa Farina di Castagne della Lunigianan on oltava samettisen tuntuista ja hienojakoista suussa; raekoko on enintään 0,8 mm, ja vähintään 80-prosenttisesti enintään 0,3 mm. Suuntuntuma on makea, ja kokonaissokeripitoisuuden on oltava vähintään 20 %. Tuoksu on kastanjalle ominainen, vailla homeen tai eltaantuneen hajua. Väri vaihtelee valkoisesta norsunluun vaaleaan, ja kosteuspitoisuus on enintään 8 %.

4.3. Maantieteellinen alue:

SAN-tuotteen ”Farina di Castagne della Lunigiana” tuotantoalue sijaitsee Massa Carraran maakunnassa ja käsittää seuraavien kuntien alueen kokonaisuudessaan: Aulla, Bagnone, Casola in Lunigiana, Comano, Filattiera, Fivizzano, Fosdinovo, Licciana Nardi, Mulazzo, Podenzana, Pontremoli, Tresana, Villafranca in Lunigiana ja Zeri.

4.4. Alkuperätodisteet:

Kaikkia tuotantoprosessin vaiheita valvotaan rekisteröimällä tulevat ja lähtevät määrät. Tällä tavoin sekä merkitsemällä viljelylohkot, tuottajat, kuivaajat, jauhajat ja pakkaajat valvontaelimen ylläpitämiin rekistereihin ja ilmoittamalla valvontaelimelle hyvissä ajoin tuotteiden määrät varmistetaan tuotteen alkuperä ja jäljitettävyys. Rekistereihin merkitään myös kuivaamot (gradili), myllyt ja pakkaamot. Valvontaelin tekee tarkastuksia kaikille rekistereihin merkityille luonnollisille henkilöille ja oikeushenkilöille eritelmän ja siihen liittyvän valvontasuunnitelman mukaisesti.

4.5. Tuotantomenetelmä:

Tuotantoon tarkoitettujen puiden istutustiheys saa olla enintään 160 kpl/ha. Enimmäistuotos saa olla enintään 3 500 kg/ha. Vähintään 70 % Farina di Castagne della Lunigianan valmistukseen käytetyistä kastanjoista on saatava Bresciana-, Carpanese- ja Rossola-lajikkeista. Sadonkorjuun on tapahduttava 29. syyskuuta ja 15. joulukuuta välisenä aikana.

Kastanjat kuivataan erityisissä kuivureissa (gradili). SAN-tuotteen ”Farina di Castagne della Lunigiana” tuotantoon tarkoitetut kastanjat on kuivattava hitaalla tulella vähintään 25 päivän ajan käyttäen yksinomaan kastanjapuuta. Kuivaamisen jälkeen kastanjat kuoritaan perinteisillä laitteilla, tuuletetaan koneellisesti tai perinteisin menetelmin ja tarkistetaan käsin kaikkien epäpuhtauksien poistamiseksi. Kuivattujen ja kuorittujen kastanjoiden paino voi olla enintään 32 % raakojen kastanjoiden painosta.

SAN-tuotteeksi ”Farina di Castagne della Lunigiana” jalostettavat kuivatut kastanjat on jauhettava perinteisissä sähkökäyttöisissä tai hydraulisissa kivimyllyissä. Jauhamisen on tapahduttava viimeistään sadonkorjuuvuotta seuraavan vuoden 30. päivänä tammikuuta. Myllyssä saa jauhaa enintään 500 kg kuivattuja kastanjoita päivää ja myllynkiveä kohti, jotta nopea jauhaminen ei tuki tai kuumenna myllynkiveä, mikä vaarantaisi lopputuotteen arvostetun ominaisuuden, talkinhienon rakenteen.

4.6. Yhteys maantieteelliseen alkuperään:

Suojatulle alkuperänimitykselle ”Farina di Castagne della Lunigiana” on ominaista selvästi aistittava makeus, joka erottaa sen selkeästi muista markkinoilla olevista vastaavista tuotteista ja johtuu pääasiassa viljellyistä kastanjalajikkeista ja tuotantoalueen maaperä- ja ilmasto-olosuhteista sekä vuosisataisesta jauhontuotannosta. Alueen pinnanmuodostus ja erityisesti pinnankorkeus sekä ilmasto-olosuhteet vaikuttavat kastanjoiden makeuteen. Lunigianan pinnanmuodostus, morfologia, hydrografia ja ilmasto erityispiirteineen takaavat alueelle ympäristön, joka on omiaan vaikuttamaan kastanjan makeuteen. Kastanjapuu on laji, joka menestyy laaksojen pohjilta noin tuhannen metrin korkeudelle. Tuotantoalueen kattilamainen pinnanmuodostus ja itä–länsisuunnassa sijaitsevat rinteet, joilla kastanjatarhat kasvavat, maltillinen lämpötila läpi vuoden ja erityisesti kastanjapuun biologisesti aktiivisessa vaiheessa (kesäkuusta syyskuuhun) sekä meren läheisyydestä johtuvat raikkaat ilmavirtaukset kesäisin lieventävät korkeita kesälämpötiloja, ehkäisevät kasveille aiheutuvaa stressiä ja mahdollistavat tasaisen ja huomattavan korkean sokeripitoisuuden kertymisen kastanjoihin, joista jauho tuotetaan. Morfologisesti Lunigianan alueelle ovat ominaisia kapeat ja syvät laaksot, joita halkovat vuolaat virrat, kukkulat, vuoret ja hautavajoamat. Pinnanmuodostus on synnyttänyt runsaan ja vuolaana virtaavan vesiverkoston, jota paikallinen väestö on taitavasti hyödyntänyt lukuisien vesimyllyjen energianlähteenä. Myllyt ovat vielä tänäänkin tunnusomainen osa alueen maaseutuarkkitehtuuria, ja niitä käytetään edelleen kuivattujen kastanjoiden jauhamiseen. Lisäksi myllynkivet, joiden perinteinen energianlähde oli virtaava vesi ja sittemmin myös sähkö, mahdollistavat kastanjoiden hitaan ja tasaisen jauhamisen ilman ylikuumenemista, jolloin saadaan samettisen pehmeää ja hienojakoista jauhoa. Alueen kastanjatarhoissa on siellä täällä myös kuivaamoja (gradili), jotka vesimyllyjen lailla ovat olennainen osa Lunigianan maisemaa ja todistavat perinteisestä kastanjanjalostuksesta maantieteellisellä alueella. Riittää, kun tutustuu 1400-luvun kronikoitsijan Giovanni Antonio da Faien tuotantoon, josta käy ilmi kastanjan merkitys paikalliselle elinkeinoelämälle ja tarve säilyttää tämä tuotannonala, koska se toi leivän kahdelle kolmasosalle väestöstä (…per i due terzi il pan di Lunigiana). Hän viittaa myös vähäiseen hinnaneroon vehnäjauhon ja kastanjajauhon välillä. Maantieteellisen alueen erityisyyden ja perinteisen jauhamistekniikan lisäksi on otettava huomioon inhimillinen tekijä. Kaikkia jalostusvaiheita kastanjoiden korjuusta kuivaamiseen ja jauhamiseen paikallisten perinteiden mukaisesti seurataan ja valvotaan. Sadonkorjuun alkamisajankohta ajoittuu samaan aikaan, kun hedelmät alkavat pudota itsestään, ja se on vielä nykyisinkin mikkelinpäivä eli 29. syyskuuta. Ajankohta vahvistettiin aikanaan sen mukaan, että sääolosuhteet suosivat silloin varhaisimpien lajikkeiden siemenkuoren avautumista. Myös paikallisen sananlaskun mukaan kastanjat poimitaan koriin mikkelinpäivänä (Per San Michelo la castagna nel panéro). Sadonkorjuun yhteydessä valikoidaan paikalla ensimmäisen kerran hyväkuntoiset hedelmät, minkä jälkeen valmistellaan kuivaamot (gradili), joihin kastanjat sijoitetaan ja joissa pidetään ihmisvoimin yllä jatkuvaa tulta vähintään 25 päivän ajan käyttämällä perinteiden mukaisesti yksinomaan kastanjapuuta. Kuivatut kastanjat tarkastetaan käsin poistamalla epäpuhtaudet ennen jauhamisvaiheen alkua. Kastanjan tuotannosta ja jalostuksesta on aikojen myötä tullut Lunigianassa taloudellisesti erittäin tärkeä ala, ja 1400–1700-luvuilla Lunigianan alueen yhteisöt Rocca Sigillinasta Tresanaan, Equista Moncigoliin ja Gragnolasta Pontremoliin sisällyttivät säännöstöönsä tarkkoja edellytyksiä ja seuraamuksia, joilla haluttiin suojella alueen vuosisataisia kastanjametsiä. Arkeologiset todisteet osoittavat, että kastanjapuita tavattiin Lunigianassa ajanlaskumme ensimmäiseltä vuosisadalta lähtien, ja laji yleistyi 400–500-luvuilla. Pieve di Soranon (Filattiera) lähellä paikalla, jossa oli roomalaisaikaisen maatilan päälle rakennettua bysanttilaista asutusta, tehdyt löydöt ovat Italian vanhimpia ja kertovat ennen muuta maataloudessa tapahtuneesta nopeasta vallankumouksesta, jossa kastanjapuu syrjäytti tammen. Alue on ihanteellinen ympäristö kastanjapuulle, jota tavataan siellä jo vuosisatojen ajan ja joka auttaa osaltaan turvaamaan väestölle varman ja merkittävän ravinnonlähteen. Ikivanhaa alkuperää olevassa Lunigianassa on säilynyt käytäntöjä ja tapoja, joilla on tärkeä asema Italian kansanperinteessä. Festa della Ricca -juhlassa kylän ”vaurain” perheenemäntä tarjosi perinteisesti välipaloja, ja Filettossa hänen odotettiin tuovan makeita kastanjajauhoja. Myös baladura (tai ballatura), toimenpide joka tarkoitti osittain kuorettomien kastanjoiden polkemista siemenkuoren poistamiseksi kokonaan, oli varsinainen kansanjuhla ja kastanjan jalostuksen hilpein vaihe, jota säestettiin kansanlauluja laulaen. Alue tunnetaan myös monista kastanjanviljelyyn liittyvistä murreasuisista sananlaskuistaan ja tavoistaan. Alueen gastronomiassa on runsaasti kastanjajauhoon perustuvia ruokia, kuten kastanjajauhosta tehty polenta (pattòna), focaccine (cian), pannulla paistetut munkit (fritei, padléti), erityinen lasagne (lasagna bastarda) ja kastanjaleipä (pane marocca). Näiden herkkujen kanssa nautittiin usein mustajuurta tai kuivattua lihaa. Kastanja on juurtunut niin syvälle Lunigianan asukkaiden mieliin, että perinteisen käsityksen mukaan vauvat eivät syntyneet kaalimaalla eikä niitä myöskään tuonut haikara, vaan ne löytyivät vanhan kastanjapuun ontosta rungosta.

4.7. Valvontaelin:

Nimi: Camera di Commercio Industria Artigianato e Agricoltura di Massa Carrara Osoite: Via VII Luglio 14 54033 Carrara MS ITALIA P. +39 05857641 F. +39 0585776515 Sähköposti: —

4.8. Merkinnät:

SAN-tuote ”Farina di Castagne della Lunigiana” saatetaan kulutukseen tuotantovuoden 15. marraskuuta alkaen pakattuna läpinäkyviin muovipusseihin, joiden paino on 500 g, 1 kg tai 5 kg. Muovipussit voidaan sijoittaa paperista tai kankaasta tehtyihin pakkauksiin. Pakkaukset on suljettava sinetillä, jota ei voi poistaa, ja siten, ettei sisältöä voida poistaa rikkomatta sinettiä. Jokaisen pakkauksen sulkemiskohtaan sijoitetussa kertakäyttöisessä sinetissä on oltava leimattu maininta ”Farina di Castagne della Lunigiana D.O.P.” ja tuotantovuosi. Pakkauskoon mukaan vaihtuvat sinetin värit ovat valkoinen – 500 g, kastanjanruskea – 1 kg ja punainen – 5 kg. Kuhunkin pussiin kiinnitetään myös etiketti, jossa on lainsäädännössä edellytettyjen tietojen lisäksi seuraavat merkinnät: suojatun alkuperänimityksen ”Farina di Castagne della Lunigiana” logo sekä valmistuspäivä ja viimeinen käyttöpäivä, joka saa olla enintään yksi vuosi valmistuspäivästä.

Nimityksen logo muodostuu kahdesta päällekkäisestä kastanjasta, joista etualalla oleva on kallistunut vasemmalle ja taimmainen on pystysuorassa. Molemmat ovat väriltään kastanjanruskeita, ja niiden kuperassa kyljessä on vaaleanruskeita heijastuksia. Kastanjoiden pohja on pähkinänruskea. Pohja muodostuu kolmesta samankokoisesta raidasta, joilla on Italian lipun värit eli vihreä, valkoinen ja punainen. Vihreän raidan vasemmassa osassa on teksti ”Denominazione di origine protetta” (suojattu alkuperänimitys).

Teksti ”Farina di Castagne della Lunigiana” on merkittävä italian kielellä.

(1) EUVL L 93, 31.3.2006, s. 12.